runetrust/blame-folketinget-dk huggingface dataset:
Joachim B. Olsen (LA), 2013-04-04:
Jeg synes, det er patetisk at høre på.
Det må da være muligt for en voksen mand, et medlem af Folketinget, at sige: Ja, jeg går ind for, at snus skal forbydes i Danmark – eller: Nej, det går jeg ikke ind for.
Tal nu et sprog, så almindelige danskere kan forstå det, og lad være med at snakke om direktiver og lovgivningsprocesser.
Sig dog, hvad ordføreren mener.
Sig, hvad Socialdemokratiet mener: Skal det her forbydes, eller skal det ikke forbydes?
Det er da såre simpelt.
Jens Joel (S), 2013-04-04:
Nej, det, der er fuldstændig enkelt at sige her, er, at hvis Venstre gerne vil have en politisk drøftelse af et forslag, så kunne man jo have valgt at vedtage en politisk udtalelse i Europaudvalget.
Hvis Venstre gerne vil sige noget politisk, har vi et redskab til det.
Nu valgte man selvfølgelig af tekniske årsager – jeg kan se, at ordføreren er lidt uopmærksom lige nu – og af andre grunde, som jeg jo ikke skal gisne om, ikke at ville gå ind i den politiske dialog om det her, men derimod at vedtage en nærhedsudtalelse.
Og den støttede Socialdemokraterne ikke op om, fordi vi faktisk mener, at EU sagtens kan lovgive på det her område.
Så er det jo rigtigt, at vi i Europaudvalget kommer til en meget interessant og formodentlig også langvarig debat om, hvad det så er, at Danmark skal kæmpe for, hvad det så er, at Danmark skal sikre, når vi i fremtiden skal vedtage et tobaksdirektiv.
Nu er jeg jo faktisk ikke sundhedsordfører, men jeg synes også, den debat kan være interessant at tage.
Problemet er bare, at det jo ikke er den debat, vi har i dag.
Og så siger hr. Joachim B. Olsen, at vi skal forholde os til, om det her skal være forbudt.
Nej, sagen er jo, at det er forbudt, og at vi ikke lever op til den lovgivning i Danmark.
Det er jo relativt simpelt.
Så kan man spørge: Er det ærgerligt, at vi i 20 år har gjort noget, som var forbudt, uden at have opdaget det?
Ja, det er det.
Er det ærgerligt, at vi ikke noget tidligere har været opmærksomme på den her situation?
Det er det.
Er det noget, vi skal diskutere fremadrettet hvad vi mener om rent politisk, når vi skal lave et nyt tobaksvaredirektiv?
Ja, det er det også.
Men det er bare ikke det, der er spørgsmålet i dag.
Martin Henriksen (DF), 2013-04-05:
Så vil jeg høre, om Liberal Alliance har en eller anden idé om, at dem, der så arbejder illegalt i Danmark, skal have en opholdstilladelse, fordi det eneste krav er, at man er i arbejde.
Jeg håber ikke, det skal forstås sådan.
Det synes jeg ville være ret vidtgående.
Man kunne selvfølgelig også sige, at når der kommer udlændinge hertil og tilbyder deres arbejdskraft, bliver den danske arbejdskraft jo underbudt, og de danskere vil så være på offentlig forsørgelse, og det er jo ikke særlig godt for dansk økonomi.
Så vil jeg bare sige, at hvis oppositionspartierne kan finde sammen om en beretning eller noget i udvalget, synes jeg, det kunne være alle tiders – altså, hvor man tager delelementer med fra beslutningsforslaget, sådan at der er lidt fremdrift i det.
Fremdrift er en god ting.
Simon Emil Ammitzbøll (LA), 2013-04-05:
Dansk Folkeparti har fremsat et forslag om en samlet indsats mod udlændinge, der opholder sig ulovligt i Danmark.
Dertil er det sådan set ganske fint.
Så går det galt i den sidste sætning, hvor der står: »Indsatsen skal indeholde de elementer, der gennemgås i bemærkningerne«.
Det er så der, man mister Liberal Alliance, og det skyldes sådan forskellige ting.
Hvis vi starter med den tværministerielle arbejdsgruppe, vil jeg sige, at det kan vi godt støtte.
Det synes vi sådan set er en god idé, lad os se, hvad der kan gøres.
En styrket myndighedsindsats kunne sådan set også godt være spændende, og det vil vi da godt se nærmere på.
Det lyder meget fint.
Så er der alt det her med at indføre mere kontrol i skatte- og sundhedssystemerne, og det er ikke lige os.
Det er jo kendte synspunkter, det der med øget kontrol de der steder og øget registrering gennem indsigt osv., og der er vi ikke så meget med.
Så er der landsdækkende kampagner, og det er næsten som at være tilbage på sundhedsområdet, hvor man skal have kampagner for det ene og det andet og det tredje, i stedet for man bare laver lovgivning herinde og så overlader resten til borgerne selv.
Det tror vi sådan set mere på i Liberal Alliance.
Men så går jeg tilbage til der, hvor jeg startede.
Der er jo reelle problemer, og derfor synes vi faktisk, man skal tage det alvorligt, og vi vil meget gerne arbejde sammen med Dansk Folkeparti om at finde løsninger på, hvordan man gør.
Jeg sagde jo faktisk også, at vi støttede to af initiativerne.
Og det synes jeg sådan set er det mest væsentlige, nemlig at vi finder ud af, hvordan vi kommer videre med problemet, for selvfølgelig skal udlændinge ikke opholde sig ulovligt i Danmark.
Men jeg kan dog sige, at hvis man havde en helt anden udlændingepolitik, var der måske nogle af problemerne, der løste sig selv.
Det er nærmest lidt komisk, at det ligefrem er et problem, at der opholder sig mennesker her, der arbejder og forsørger sig selv og betaler skat, men alligevel kan være her ulovligt.
Altså, hvis de i øvrigt ikke begår kriminalitet og kan forsørge sig selv, synes jeg da sådan set, det er ganske fint.
Så er det jo reglerne og ikke de pågældende mennesker, der er noget galt med.
Vi har jo sådan en mennesket før systemet-tilgang til tingene og ikke omvendt.
Derfor vil jeg bare sige, at jeg gerne vil opfordre forslagsstillerne, som jeg synes har taget en meget relevant problemstilling op, til at arbejde videre med det i udvalget i stedet for bare at kaste det ud til afstemning og anden behandling, for så tror jeg faktisk godt man kan finde om ikke et flertal, det viser sig jo lidt svært, synes jeg, med de bemærkninger, der er faldet, men det kunne godt være, at de fire oppositionspartier kunne finde noget, vi kunne være fælles om, og som vi så kan ændre, når og hvis vælgerne vil det.
Jeg skal meddele, at Liberal Alliance stemmer blankt, altså hverken for eller imod, for vi er for formålet, men imod en del af metoderne.
Finn Sørensen (EL), 2013-04-05:
Jamen vi har heller ikke noget imod at stemme for beslutningsforslag sammen med Dansk Folkeparti.
Det er jo indholdet, det kommer an på, og ikke hvem der stiller forslagene, eller hvem man stemmer sammen med.
Men jeg synes, jeg formulerede mig rimelig præcist – forstået sådan meget forsigtigt – i forhold til det her med skat.
For jeg vil gerne anerkende, at forslagsstilleren peger på det der problem, og så er vi bare i en situation, hvor vi ikke bare lige kan vedtage, at vi så bruger forslagsstillerens model til at løse det.
Den der med at opløse politiet kan måske være lidt svær at forstå i en situation, hvor Enhedslisten har været med til bevilge rigtig mange millioner til de gode danske politibetjente, der er ude at kontrollere, om landets love bliver overholdt, både i alle mulige brancher, hvor der er social dumping, og på landevejene osv.
Der tror jeg, at hr. Martin Henriksen lægger noget ind i det, som jeg ikke sagde.
Jeg henviste til den gældende lovgivning, der er på området, og den støtter vi, så det var vist noget af en overfortolkning.
Så var der spørgsmålet om, om vi ville støtte det her med skattekortet, hvis det blev taget ud som et separat forslag.
Jeg udtrykte mig jo rimelig forsigtigt omkring det.
Jeg sagde, at hr. Martin Henriksen og forslagsstillerne havde fat i en væsentlig problematik, for selvfølgelig er det ikke hensigtsmæssigt, at man kan komme til at udstede et skattekort til nogen, der opholder sig ulovligt her i landet.
Men det erkender alle, og så henviste jeg til, at der er et arbejde i gang for at rette op på det.
Så sagde jeg også, at hvis der skal gøres mere ved det, så bør det behandles i det udvalg, der har forstand på det, nemlig Retsudvalget.
Og der vil jeg da godt sige, og det gælder, synes jeg, hele forslaget, at man her har en problemstilling, hvor forslagstillerne bunker en hel masse konkrete løsninger ind.
Det er selvfølgelig i orden, og måske kan Enhedslisten også fanges i, at vi har gjort noget lignende på et tidspunkt.
Men de løsninger, som Dansk Folkeparti foreslår her, f.eks. den, der diskuteres nu, bliver jo så konkret udformet, at det er vanskeligt at diskutere det i en stor pærevælling, hvis hr. Martin Henriksen forstår, hvad jeg mener.
Så det må der arbejdes videre med.
Først og fremmest skal vi jo følge op på: Hvordan fungerer det?
Og kommer de ting til at fungere, som er sat i værk på det her område med SKAT, så må vi tage det derfra.
Sanne Rubinke (SF), 2013-04-05:
Jeg fremfører den her tale for SF's udlændingeordfører, som desværre ikke kan være i salen.
Forslagsstillerne har et ønske om at nedbringe antallet af udlændinge, der opholder sig ulovligt i Danmark, og appellerer til, at indsatsen forstærkes.
Der skal ikke være tvivl om, at SF's holdning er klar: Hvis man ikke har lovligt ophold i Danmark, ja, så skal man naturligvis forlade landet.
Men ikke overraskende synes vi også, at der er en indsats allerede, hvor der tages hånd om problemet.
Vi har faktisk sørget for, at indsatsen er blevet markant forøget i forhold til f.eks. social dumping, et initiativ, som heldigvis gennem vores gode venner i Enhedslisten er blevet til noget.
Der er afsat mange millioner kroner over de næste år til at sikre, at danske lønmodtagere ikke sættes skakmat af uhæderlige firmaer.
Det stærke myndighedsarbejde og samarbejde foregår allerede i dag, hvor der er et veletableret samarbejde mellem SKAT, politi, Arbejdstilsynet, kommunerne og Styrelsen for Fastholdelse og Rekruttering.
En mere koordineret myndighedsindsats kan man vel næppe komme i tanke om, og det er svært at se, hvad man faktisk kan ønske sig mere.
Der foregår hele tiden et hav af kontroller, som skal afsløre, om udlændinge opholder sig i Danmark ulovligt.
Det har vi et apparat til, ligesom vi også har sanktioner, hvis de sendes ud og vender tilbage.
Forslaget indeholder også et forslag om minimumsstraf.
Her er Straffelovrådet jo netop kommet med deres anbefalinger til det spørgsmål.
De fraråder brugen af disse minimumsstraffe, og det anerkender vi i SF og lægger os op ad.
Der er en række andre forhold i forslaget, man kunne dykke ned i, men det skal vi undlade her.
Vi tror, forslagsstillerne allerede nu kan se, hvilken vej det blæser, også for SF's standpunkt, og vi kan ikke støtte forslaget.
Martin Henriksen (DF), 2013-04-05:
Jamen det var da glædeligt, at Enhedslisten i hvert fald kunne støtte noget af det, altså øget kontrol med udstedelse af skattekort.
Jeg kunne godt tænke mig at spørge: Hvis det var, at Dansk Folkeparti fremsatte det som et selvstændigt forslag, og det kun var den del, kunne Enhedslisten så stemme for det?
Så er der den anden del, som hr. Finn Sørensen var inde på på et tidspunkt.
Han undrede sig over, at vi i beslutningsforslaget skriver: »Som udgangspunkt skal kun akut lægebehandling kunne ydes til udlændinge uden gyldigt, eget sygesikringsbevis«.
Så sagde han, at det allerede var gældende i dag.
Jeg er helt med på, at det allerede er gældende i dag, og vi bekræfter sådan set bare, at det er gældende i dag, og at det regelsæt fortsætter.
Det, vi så ønsker, er, at man etablerer kontrol med, at det rent faktisk også foregår efter de regler, som der er i dag.
Det kan godt være, at jeg hørte forkert, men skulle det forstås sådan, at hvis man opholder sig Danmark, uanset om man har en ulovlig opholdstilladelse, så har man set ud fra Enhedslistens synspunkt principielt adgang til sundhedsbehandling i Danmark?
Simon Emil Ammitzbøll (LA), 2013-04-05:
Lov er lov, og lov skal holdes.
Det er vores udgangspunkt.
Så det er ikke sådan, at jeg står og opfordrer til at sige: Nå ja, vi kan bare se igennem fingre med, at der er nogle, der bryder lovgivningen.
Det, jeg siger, er, at vi synes, at man burde have en udlændingepolitik, der gjorde, at hvis folk ellers kan forsørge sig selv, betaler skat og ikke begår kriminalitet, så skal de sådan set være velkomne i Danmark, selvfølgelig ikke sådan, at man selv kan bestemme, at man vil være her, men sådan, at man først skal ind og have et godkendt job, så at sige.
Så det er jo ikke sådan, at vi forestiller os, at der skal komme en eller anden form for mærkelig illegal hær af folk, der bare skal arbejde i Danmark.
Der skal være ordnede forhold.
Men vi synes sådan set, at folk, der kan bidrage, skal være velkomne i Danmark, så længe de ikke begår kriminalitet.
Så er jeg enig med spørgeren i, at det er godt, hvis der kan være fremdrift i sagerne og vi kan lave en fælles beretning blandt de fire oppositionspartier.
Martin Henriksen (DF), 2013-04-05:
Jamen jeg kvitterer.
Nu er Enhedslisten jo et parti, der f.eks. ønsker at opløse politiet, og derfor kunne det jo godt være, at man også mente, at alle havde adgang til sundhedsvæsenet bare sådan uden videre.
Så det er jo altså ikke sådan bare grebet ud af den blå luft, at der er lidt vilde ideer derovre på den fløj.
Men jeg kvitterer for, at så vilde er ideerne trods alt ikke på sundhedsområdet.
Så er det da rigtig nok, at der er forskellige initiativer i det her forslag, og man kan da godt kalde det for en pærevælling, hvis man har lyst til det.
Det handler også om, at man har ulovlig arbejdskraft i Danmark, og det handler om, at der er folk i Danmark, der hjælper mennesker, som dybest set ikke har lov til at være her.
Det handler også om udlændinge, der er blevet udvist, og som så kommer tilbage, selv om de rent faktisk er udvist af Danmark.
Det er en meget kompleks problemstilling, og det, der bare er vores appel fra Dansk Folkepartis side, er, at Folketinget kommer lidt op i gear, og også at regeringen kommer op i gear og begynder at beskæftige sig med, hvordan vi kan gøre mere for at modvirke den udvikling, der er på området.
Men jeg er da ærgerlig over, at til trods for at hr. Finn Sørensen åbnede en lille dør på klem, ville Enhedslisten alligevel ikke kunne støtte et forslag, hvis det var, at vi kun fremsatte forslaget om en øget kontrol med udstedelse af skattekort.
Men jeg vil jo bede hr. Finn Sørensen om at overveje, om ikke det egentlig kunne være en farbar vej frem.
Dansk Folkeparti har ikke noget imod at stemme for et beslutningsforslag sammen med Enhedslisten, bare det er fornuftigt.
Det har vi også gjort før.
Jeg tror, at flere repræsentanter for Dansk Folkeparti, herunder Dansk Folkepartis formand, har redegjort for, at Dansk Folkeparti ikke ønsker, at det skal være nemmere for østeuropæiske firmaer og østeuropæere, som kommer herop og underbyder dansk arbejdskraft, at gøre det.
Så det kan hr. Finn Sørensen godt tage for gode varer.
Det er lidt på kanten af debatten her, men når hr. Simon Emil Ammitzbøll siger, at der ikke skal komme en illegal hær af arbejdskraft til Danmark, vil jeg spørge, om Liberal Alliance så mener, at der skal komme en lovlig hær af arbejdskraft til Danmark – for det må jo så være alternativet – som så skal underbyde dansk arbejdskraft.
Og hvad skal de så foretage sig, når de bliver underbudt?
Altså, der er mange ude i den store verden, som kan arbejde til meget lave lønninger i Danmark.
Jeg er ikke sikker på, at det er så godt.
Finn Sørensen (EL), 2013-04-05:
Tak til ordføreren.
Jeg erkender, at det, jeg spørger om, ikke sådan direkte fremgår af forslaget, men det er jo ligesom for at få afprøvet ordførerens holdning til det her spørgsmål om misbrug af udenlandsk arbejdskraft, som jo spiller en meget væsentlig rolle.
Det lægger ordføreren og ordførerens parti meget vægt på gerne at ville bekæmpe.
Kan ordføreren forklare mig det, og hvordan hænger det sammen med, at man gerne vil gøre en øget indsats imod misbrug af udenlandsk arbejdskraft?
Tom Behnke (KF), 2013-04-05:
Jeg tror, at man indimellem skal lytte til, hvad jeg svarer på spørgsmål et, så man ikke i sin iver efter at stille spørgsmål to helt glemmer at høre, hvad svaret var, for jeg har allerede svaret delvis på det.
Det, som er pointen, er, at forudsætningen for, at løsningsforslag finder grobund, er, at der er en fælles forståelse af, hvad udfordringen er.
Hvis vi er enige om, hvad udfordringen er, er det meget nemmere at finde nogle løsninger.
Det var i virkeligheden det, der var hovedoverskriften på mit indlæg i min ordførertale, nemlig at vi skal have en afklaring af problemets omfang på forskellige sektorområder og derefter finde ud af, hvad der kan være af løsninger.
Der støtter vi intentionen i beslutningsforslaget om at lave en tværministeriel arbejdsgruppe, som kan finde ud af at få afdækket det her område.
Det vil også gøre det nemmere for både regeringen og Enhedslisten at tage nye initiativer i den række af initiativer, som Enhedslisten har sat på skinner.
Det vil være måden at komme fremad på.
Jeg skal ikke stå her i dag og på hver eneste sektorområde gøre mig klog på problemets præcise omfang og størrelse eller svare på spørgsmålet om, hvad man gør ved det.
Det, vi som ordførere kan gøre på det her område, altså udlændingeområdet, er at sige, at vi har behov for at få afdækket, hvor der er nogle reelle problemer, og hvordan vi finder nogle reelle løsninger på de problemer.
Finn Sørensen (EL), 2013-04-05:
Jeg er da glad for, at ordføreren synes, at det er en god indsats, der er blevet gjort.
Så tak for det.
Men jeg vil stadig væk efterlyse at få at vide, hvad det er, ordføreren synes der skal gøres.
Dansk Folkeparti tager et godt initiativ, de kommer med et forslag til at diskutere nogle konkrete løsninger på en problemstilling.
De konkrete løsninger bryder ordføreren sig ikke om.
Ordføreren synes, at regeringen og Enhedslisten gør det godt, men ikke godt nok.
Så vil vi da gerne høre, hvad der er af konkrete forslag, så vi kan komme videre med løsningerne.
Tom Behnke (KF), 2013-04-05:
Jo, det har jeg lagt mærke til.
Det synes jeg sådan set er fint nok.
Hvis jeg her og nu skal svare, hvad min personlige tilgang til det er, vil jeg sige, at jeg synes, det er fint, hvad angår indsatsen mod illegal arbejdskraft og ulovlig cabotagekørsel, som er de to store områder, hvor jeg har hørt at man har taget initiativer.
Det er sådan set o.k. Men det er jo ikke det hele.
Det er på det punkt, at beslutningsforslaget fra Dansk Folkeparti er mere rummeligt, for der står »i det hele taget«.
Lad os nu få en tværministeriel arbejdsgruppe, der kan kigge på problemer i det hele taget.
Det kan være problemer i den sociale sektor, hvor man snyder ved at bruge hinandens legitimationskort; det kan være i sundhedsvæsenet, hvor man snyder; det kan være på kriminalitetsområdet; det kan være ulovlig bosættelse; der kan være mange andre områder.
Derfor kunne det jo være godt, at vi i den her proces – og jeg kan forstå, at Enhedslisten er med i den række af initiativer, som regeringen kommer med, og det er jo fint – fortsætter den række af tiltag og får en afdækning af, om man er nået hele vejen rundt.
Det tror vi ikke man er, og vi tror på, at man godt kan komme længere for at gøre noget ved de alt for mange udlændinge, som opholder sig illegalt i Danmark.
Finn Sørensen (EL), 2013-04-05:
Tak til ordføreren for fremlæggelsen.
Jeg vil gerne spørge ordføreren om, hvor ordføreren har opholdt sig det sidste par år, altså siden valget.
Hvis ordføreren har opdaget disse initiativer, men ikke synes, at de er gode, vil vi da gerne høre lidt om det.
Simon Emil Ammitzbøll (LA), 2013-04-05:
Altså, jeg ved ikke, hvor hr. Martin Henriksens skræmmebillede kommer fra.
Liberal Alliances udlændingepolitik er meget klar: Vi ønsker at sige til folk, at de er velkomne i Danmark, hvis de kan bidrage til det danske samfund og ikke begår kriminalitet.
Så vil jeg sige til hr. Martin Henriksen: Der er et langt større problem, der handler om, at danskere ikke ønsker at tage arbejde til ordentlige løn- og arbejdsvilkår.
Der er masser af job i dag, der bliver beklædt af svenskerne, af nordmænd, af polakker, af tyskere, af tjekker, og hvad ved jeg, og som lige så godt kunne varetages af danske borgere, der desværre på grund af velfærdsstatens indretning i stedet for opholder sig på passiv forsørgelse.
Og der må jeg opfordre de mennesker til at tage sig sammen og søge et arbejde og forsørge sig selv i stedet for at ligge samfundet og os andre til last.
Zenia Stampe (RV), 2013-04-05:
Jo, men det afgørende er jo, om de er politisk bestemt.
Jeg tror bare på, at hvis der er behov for dem, skal ministeren, styrelsesdirektøren, departementschefen nok selv foreslå det og nok også selv tage initiativ til det.
Jeg tror, at de trods alt har lidt mere føling med, hvad der er behov for, end vi har som parlamentarikere.
Vi er trods alt den lovgivende magt, de er den udøvende magt.
Tom Behnke (KF), 2013-04-05:
Det er jo en fantastisk ærlighed.
Jeg har næsten ikke lyst til at stille et spørgsmål mere, for jeg synes, det skal have lov at stå, som det står nu.
Men jeg kan alligevel ikke lade være med at gå et skridt videre og stille et spørgsmål til.
Jeg ved, at der har været tværministerielle arbejdsgrupper om f.eks. terrorpakkerne; der har været om integrationsindsatsen; der har været om bandeindsatsen; der har været om indsatsen mod menneskehandel; der har været om udsatte boligområder.
Det har været bestemt politisk, at det skulle der være.
Er der slet ikke nogle af de tværministerielle arbejdsgrupper, der er kommet med noget fornuftigt?
Har det bare været sådan, at alle medarbejdere har sagt: Årh nej, ikke nu igen, nu kommer Folketinget og pålægger os noget?
De gider det egentlig ikke, men de mødes en gang om måneden og sidder og hygger sig, og så kan de skrive i referatet, at de i hvert fald er mødtes, men at der i øvrigt ikke er kommet noget ud af det.
Eller er virkeligheden ikke, at der rent faktisk kommer noget fornuftigt ud af de her tværministerielle arbejdsgrupper, også selv om de er politisk bestemt?
Karsten Lauritzen (V), 2013-04-05:
Altså, nu er det jo sådan, at det er dem, der sidder på flertallet, og dem, der udgør en del af regeringen, nemlig Det Radikale Venstre, der også er dem, der har ansvaret.
Jeg tror, Winston Churchills far har sagt: The role of the opposition is to oppose.
Oversat til dansk, sådan skal det jo være fra Folketingets talerstol, lyder det: Oppositionens rolle er at agere i opposition.
Og derfor udstiller vi, at regeringen ikke anerkender, at det her er et voksende problem – og det synes vi sådan set bare er problematisk – og at regeringen afviser de forslag, der er fra Dansk Folkeparti.
Og man kunne eventuelt se på noget af det, som bliver misbrugt i øjeblikket, nemlig ansøgning om humanitær opholdstilladelse.
Det vælter ind med ansøgninger om det, som nogle af de asylansøgere, der slet ikke kommer i betragtning, udnytter.
Hvis ministeren indkalder til en forhandling, møder vi gerne op fra Venstre og drikker en kop kaffe i Justitsministeriet, men vi venter på invitationen.
Zenia Stampe (RV), 2013-04-05:
[Lydudfald]
... for at se, om ordføreren selv ville komme med nogle konkrete løsninger i sin besvarelse, og der kom så lidt kritik af den asylpakke, som vi er ved at vedtage nu, eller det, der handler om forholdene for asylansøgerne.
Men ellers hørte jeg sådan set ikke nogen konkrete forslag, som afviger fra regeringens linje.
Vi synes også, det er fint, at man afsoner sin straf i hjemlandet, hvis vi ellers kan få det til at fungere og få aftaler på plads.
Derfor må jeg bare spørge hr. Karsten Lauritzen: Hvad er det konkret, som regeringen ikke gør, og som hr. Karsten Lauritzen gerne vil have os til at gøre?
For det lyder lidt som en gratis omgang, nemlig: Regeringen gør ikke noget, men vi har i øvrigt lidt svært ved at pege på, hvad det er, regeringen skulle gøre.